Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 431/16)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»PODPIWEK KUJAWSKI«

EU-nr.: PGI-PL-02212 — 19.7.2017

BOB ( ) BGB (X)

1. Betegnelse

»Podpiwek kujawski«

2. Medlemsstat eller Tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Podpiwek kujawski« er en mørkebrun, kulsyreholdig, gæret, sødet, alkoholfri drik af ristet korn, hvis hovedbestanddele er: ristede bygkorn, ristet formalet cikorierod og aromatisk humle. »Podpiwek kujawski« markedsføres i to former: som kulsyreholdig færdigdrik og som en tørblanding, der kan blandes til en drik derhjemme.

»Podpiwek kujawski« indeholder ikke kemiske konserveringsmidler, smagsstoffer (naturlige aromaer, naturidentiske aromaer, syntetiske aromaer) eller farvestoffer (naturlige farver, naturidentiske farver).

Den færdige driks fysisk-kemiske og organoleptiske egenskaber:

— tørstofindhold — fra 8 til 12 % (m/m) (acceptabel afvigelse ±1,0)

— sukkerindhold — højst 50 g/l

— ethanolindhold -0,5 % (acceptabel afvigelse fra –0,1 til +0,5)

— smag — drikken af ristede korn har en forfriskende, karakteristisk og gæragtig smag. Den er let sødlig med et strejf af bitterhed og let syrlig

— mørkebrun.

De råvarer, der anvendes til fremstilling af færdigdrikken, er: tørblanding, vand, gær, sukker og antioxidant: ascorbinsyre. Syreindhold i gram/enhed tørstof — mindst 0,015.

»Podpiwek kujawski« — tørblanding:

— ristede bygkorn -89,92 % af blandingen (acceptabel afvigelse ± 2 %)

— ristet og formalet cikorierod -9,93 % af blandingen (acceptabel afvigelse ± 2 %)

— citronsyre 0,15 % (acceptabel afvigelse ±0,05 %).

Emballagen omfatter også tørrede aromatiske humlepellets (emballeret særskilt) — 5 % af blandingens vægt.

Den drikkeklare blanding blandes ifølge opskriften på emballagen med vand, sukker og gær. Andelen af tilsætningsstoffer i 200 g af blandingen er henholdsvis: 10 l vand, 500 g sukker, 5 g frisk bagegær eller ølgær (tørgær i et passende forhold kan også accepteres).

Tørblandingens fysisk-kemiske og organoleptiske egenskaber:

— vandindhold — højst 12 %

— løs konsistens, finkornet, klumper, som opløses under fingertryk er tilladt. Kornenes størrelse kan variere fra små (passerer gennem en sigte med en kvadratmaske på 1,5 mm) til store (hele ristede bygkorn, mel eller flager af brændt cikorie på 3-5 mm)

— brun til mørkebrun farve — lysere eller mørkere partikler kan accepteres

— en noget bitter smag med den karakteristiske smag for drikke baseret på ristede korn.

Der kan tilsættes en surhedsregulator (citronsyre) eller en antioxidant (ascorbinsyre) til »Podpiwek kujawski« (tørblanding og færdigdrik).

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Tørblanding — følgende etaper af produktionen skal finde sted i det afgrænsede geografiske område:

— ristning af bygkorn og formalet cikorierod

— fremstilling af tørblandingen i overensstemmelse med de forhold, der er fastsat i punkt 3.2.

Færdigdrik — følgende etaper af produktionen skal finde sted i det afgrænsede geografiske område:

— ristning af bygkorn og formalet cikorierod

— fremstilling af tørblandingen i overensstemmelse med de forhold, der er fastsat i punkt 3.2.

— kogning af kornblandingen og tilsætning af ristet cikorierod (urt)

— tilsætning og kogning af aromatiske humlepellets

— tilsætning af sukker

— afkøling

— filtrering

— tilsætning af gær og gæring

— aftapning

— pasteurisering eller en anden metode til at gøre gæren inaktiv.

Gæringen sker i flasken og afsluttes ved pasteurisering eller en anden metode til at gøre gæren inaktiv, hvilket holder alkoholindholdet lavt.

3.5. Særlige regler for udskæring, rivning eller emballering osv. af det produkt, som betegnelsen henviser til

Færdigdrikken »Podpiwek kujawski« markedsføres i mørke glasflasker.

Tørblandingen »Podpiwek kujawski« markedsføres i pakker.

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Provinsen Kujawsko-Pomorskie som defineret ved dens administrative grænser.

5. Tilknytning til det geografiske område

»Podpiwek kujawski« får sin egenart fra produktets særlige egenskaber og omdømme, som kan tilskrives dets geografiske oprindelse.

De gunstige jordbunds- og klimaforhold for dyrkning af byg og cikorie har betydet, at der er rigelige mængder råvarer til rådighed i provinsen Kujawsko-Pomorskie. Den enestående metode til fremstilling af drikken ved hjælp af ristet byg og cikorierod blev udviklet i dette område som følge af den store tilgængelighed af de råvarer, der anvendes til fremstilling af »Podpiwek kujawski«, og de lokale producenters menneskelige færdigheder. Det er i dette område — takket være de lokale producenters viden og færdigheder — at det var muligt at bestemme det rette forhold mellem ingredienserne, graden af ristningen af byg og cikorierod og de rette betingelser med hensyn til gæringstemperatur og -varighed, som alt sammen sikrer den høje kvalitet af og de særlige egenskaber ved »Podpiwek kujawski«.

5.1. Tørblanding

Produktionen af »Podpiwek kujawski« går tilbage til 1816, da brødrene Bohm åbnede en fabrik i provinsen Kujawsko-Pomorskie. Det var på denne fabrik, at der blev skabt en blanding af byg og cikorie med tilsætning af humle (tørblandingen) sammen med den opskrift, som forbrugerne brugte hjemme til at blande den forfriskende drik, som er blevet en fast bestanddel af regionens historie. Færdigdrikken, som er fremstillet efter producentens opskrift, var ikke en standard »podpiwek« (tynd øl), for så vidt angår de bryggede råvarer (bygmalt), men nærmere en drik af ristet byg med tilsætning af ristet og formalet cikorierod og humle.

Tørblandingen, der anvendes til at fremstille den forfriskende drik hjemme, blev solgt under navnet »podpiwek«. Denne mørkebrune drik var meget populær før Anden Verdenskrig, hvilket fremgår af den uhæderlige praksis blandt konkurrenterne, som eftergjorde den originale emballage til tørblandingen og opskriften til fremstilling af drikken. På grund af konkurrenternes kopiering ansøgte cikoriefabrikken Zjednoczone Fabryki Cykorii Ferd. Bohm and Co i Gleba S.A. i Włocławek i 1938 om og fik tildelt et patent på »podpiwek«. Betegnelsen »podpiwek« måtte kun anvendes for tørblandingen som beskrevet i punkt 3.2. Patentet blev forlænget sidste gang i 1969. Den næste virksomhed, der havde rettighederne til opskriften, forlængede ikke patentet for navnet »podpiwek«, men tilføjede »kujawski«.

5.2. Færdigdrik

Fremkomsten af »Podpiwek kujawski« som en færdigdrik er uløseligt forbundet med historien om den tørblanding, som den blev fremstillet af, og producenternes evne til at foretage gæring. De første test af gæringen af den drik, der senere blev kendt som »Podpiwek kujawski«, blev registreret af cikoriefabrikken i Włocławek i 1938. Oprindelig skulle drikken være klar tre dage efter tilberedningen. Da produktet viste sig at være mest populært i høsttiden, hvor temperaturerne i provinsen Kujawsko-Pomorskie var højest, blev opskriften ændret, og forbrugerne blev rådet til at opbevare drikken på et varmt sted i en dag og på et køligere sted i yderligere to dage. Den var klar til at drikke den fjerde dag.

En standard-»podpiwek« er en type drik, der er et biprodukt af øl fremstillet af bygmalt (maltdrik), og som er sødet og tilsat kuldioxid. I modsætning til andre drikke, der benævnes »podpiwek«, er »Podpiwek kujawski« den eneste gærede drik baseret på ristet korn. Andre drikke, der benævnes »podpiwek«, kan inddeles i to kategorier: kulsyreholdige læskedrikke og maltdrikke. »Podpiwek kujawski« fremstilles ved alkoholgæring og har derfor omkring en tredjedel af det sukkerindhold, andre kulsyreholdige drikke med denne betegnelse har. I den gærede drik er der blot 50 g sukker pr. liter. Dette er mindre end i en kulsyreholdig drik, som indeholder i gennemsnit 100 g/l. Når »Podpiwek kujawski« gærer, omdanner gærproduktet sukker til alkohol og producerer samtidig gas, så i modsætning til andre kulsyreholdige drikke med betegnelsen »podpiwek« tilsættes »Podpiwek kujawski« ikke kuldioxid. Andre forskelle er manglen på kemiske konserveringsmidler, som skal forlænge holdbarheden, og manglen på smags- og farvestoffer, som ikke tilsættes på grund af den intense aroma, farve og smag, der opnås ved den traditionelle produktionsmetode.

Det omdømme, som »Podpiwek kujawski« i øjeblikket nyder blandt forbrugerne, bekræftes af dens tilstedeværelse på nationale handelsmesser og lokale arrangementer til fremme af traditionelle og regionale produkter og af de priser, den har vundet i nationale konkurrencer. For eksempel vandt »Podpiwek kujawski« i 2009 førsteprisen i konkurrencen »Nasze Kulinarne Dziedzictwo — Smaki Regionów« (Vores kulturarv — smagen af regionerne), der regelmæssigt afholdes af det polske kammer for regionale og lokale produkter for at fremme traditionelle produkter fremstillet i en given region. De særlige egenskaber ved »Podpiwek kujawski« blev også anerkendt i 2011 af organisationen Slow Food Polska, der anbefalede drikken. Talrige artikler i den lokale presse og på internettet samt priser vidner om »Podpiwek kujawskis« omdømme. De fleste avisartikler om »Podpiwek kujawski« blev offentliggjort, da man begyndte at afholde kulinariske konkurrencer for at fremme traditionelle, lokale fødevarer. Også i 2011 vandt »Podpiwek kujawski« priser i tre kategorier (førsteprisen i kategorien drikkevarer, førsteprisen i kategorien for kunstnere og journalister og festivalprisen Grand Prize) på Polens største festival, Flavoy, i Gruczno. Samme år modtog »Podpiwek kujawski« på den internationale fødevaremesse Polagra i Poznań den højeste udmærkelse til traditionelle produkter — »Perła«-prisen. Det var på dette tidspunkt, at »Podpiwek kujawski« var mest synlig i pressen, på kulinariske blogs og websteder og i radio og TV. Oplysninger om drikken forekommer ofte i avisartikler, der beskriver typiske fødevarer i provinsen Kujawsko-Pomorskie, hvilket viser dens betydning, og at lokalbefolkningen sætter stor pris på den.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

https://www.gov.pl/web/rolnictwo/wnioski-przekazane-komisji-europejskiej

(1) EUT L 343 af 14.12.2012, s. 1.